Nordjyllands Politi anmoder igen om nordjydernes hjælp, da indbrudsbølgen over landsdelen tilsyneladende ingen ende vil tage. Gennem de sidste uger har især private boliger været udsat for mange indbrud, og trods en del henvendelser fra behjælpelige borgere har politiet endnu ikke knækket kurven. Derfor skriver Nordjyllands Politi nu i en pressemeddelelse, at de beder borgere om at rette henvendelse, hvis man bemærker eller har bemærket noget mistænkeligt. Politiet skriver, at de har en formodning om, at gerningsmændene i nogle af sagerne er europæere, der har taget kortvarigt ophold i Danmark. Derfor ønsker politiet specifikt at høre fra udlejere af værelser, lejligheder og huse. Hvis du ved noget, kan du kontakte Nordjyllands Politi på telefonnummer 114.

Opsummering:
Nordjyllands Politi anmoder igen om nordjydernes hjælp, da indbrudsbølgen over landsdelen tilsyneladende ingen ende vil tage.